 ELIZABETH OJINA Na CHARLES WASONGA MAKALA ya 60 ya Mashujaa Dei ni kesho Ijumaa, Oktoba 20, 2023, ambapo Kaunti ya Kericho ndiyo itakuwa mwenyeji. Hii ni fursa kwa biashara za hoteli kunoga katika kaunti hiyo, huku ikitarajiwa kwamba wageni wengine watatafuta malazi katika hoteli za kaunti jirani ya Kisumu. Tayari hoteli za hadhi ya juu Kericho na Kisumu zimejaa kwa asilimia 90 ikiwa ni siku moja kabla ya siku ya siku. Hafla ya kitaifa itaandaliwa katika uwanja wa Kericho Green ambapo Rais William Ruto anatarajiwa kuwaongoza Wakenya kujivunia juhudi za mashujaa waliopigania uhuru na wengine wanaoendelea kuiletea nchi sifa. 